寄題蒲氏清風閣
作者：范祖禹
朝代：宋

paragraphs: 閬山錦屏秀，閬水碧玉寒。
高閣俯城邑，飛甍出雲端。
惟昔隠君子，卜築兹考槃。
圗書侔藏室，一一手自刋。
山園養松桂，庭砌被芝蘭。
霧深豹文蔚，風壯鵬翼摶。
来爲廊廟重，歸爲里閭歡。
乃知哲人訓，基構自艱難。
我昔侍先君，借書嘗縱觀。
題詩尚可記，手澤想未乾。
爾来三十載，感事一汍瀾。
側身西南望，安得陵風翰。